TILLADELSE

NR. X/XX

TIL EFTERFORSKNING

OG INDVINDING AF KULBRINTER

8. UDBUDSRUNDE

2018

INDHOLDSFORTEGNELSE

 Side

[Angivelse af rettighedshaveren 1](#_Toc513463522)

[§ 1 - Definitioner 2](#_Toc513463523)

[§ 2 - Området for tilladelsen 2](#_Toc513463524)

[§ 3 - Tilladelsens omfang 3](#_Toc513463525)

[§ 4 - Arbejdsprogram og vurderingsprogram 4](#_Toc513463526)

[§ 5 - Tilladelsens varighed og forlængelse med henblik på indvinding 4](#_Toc513463527)

[§ 6 - Gennemførelse af indvinding 5](#_Toc513463528)

[§ 7 - Engangsvederlag 5](#_Toc513463529)

[§§ 8-12 - (Ikke anvendt) 5](#_Toc513463530)

[§ 13 - Statsdeltagelse 5](#_Toc513463531)

[§§ 14-17 - (Ikke anvendt) 6](#_Toc513463532)

[§ 18 - Samarbejdsaftale 6](#_Toc513463533)

[§ 19 - Observatører 6](#_Toc513463534)

[§ 20 - Transport og ophold for tilsynet m.v. 6](#_Toc513463535)

[§ 21 - Rapportering 7](#_Toc513463536)

[§ 22 – Tavshedspligt og videregivelse af oplysninger 8](#_Toc513463537)

[§ 23 - (Ikke anvendt) 9](#_Toc513463538)

[§ 24 - Måling 9](#_Toc513463539)

[§ 25 - Boreforskrifter 9](#_Toc513463540)

[§§ 26 – 29 (Ikke anvendt) 9](#_Toc513463541)

[§ 30 - Forsikring 10](#_Toc513463542)

[§ 31 - Hæftelsesform 10](#_Toc513463543)

[§ 32 - Sikkerhedsstillelse 10](#_Toc513463544)

[§ 33 - Overdragelse 10](#_Toc513463545)

[§ 34 - Opgivelse 11](#_Toc513463546)

[§ 35 - Tilbagekaldelse og bortfald 11](#_Toc513463547)

[§ 36 - Følgerne af tilladelsens ophør 12](#_Toc513463548)

[§ 37 - Overtagelse og fjernelse af anlæg m.v. 12](#_Toc513463549)

[§ 38 - Ansvarsfriholdelse 14](#_Toc513463550)

[§ 39 - Forholdet til lovgivningen 14](#_Toc513463551)

[§ 40 - Lovvalg og værneting 14](#_Toc513463552)

Bilag 1. Området for tilladelsen

Bilag 2. Arbejdsprogram

Angivelse af rettighedshaveren

I henhold til §§ 5 og 13 i lov om anvendelse af Danmarks undergrund (undergrundsloven), jf. lovbekendtgørelse nr. 960 af 13. september 2011 med senere ændringer, og på grundlag af de i ansøgningen af [dato] og i øvrigt fremkomne oplysninger meddeler energi-, forsynings- og klimaministeren herved

[Selskab 1],

registreret i [land] med registreringsnummer [nr],

for en andel af XX %

[Selskab 2],

registreret i [land] med registreringsnummer [nr],

for en andel af XX %

.................................

.................................

Nordsøfonden,

registreret i Danmark med registreringsnummer CVR-nr. 29435065,

for en andel af 20 %

i forening, i det følgende kaldet rettighedshaveren, tilladelse til efterforskning og indvinding af kulbrinter i det i § 2 anførte område.

For tilladelsen gælder de i det følgende angivne vilkår.

§ 1 - Definitioner

Stk. 1. I denne tilladelse har følgende udtryk den nedenfor nævnte betydning, medmindre andet fremgår af sammenhængen:

Kulbrinter:

Kulbrinter af såvel flydende, luftformig som fast form, der findes i naturlig tilstand i under­grunden.

Flydende kulbrinter:

Råolie og kondensat.

Kulbrinteforekomst eller forekomst:

En sammenhængende ansamling af kulbrinter i undergrunden. Energistyrelsen kan i tvivlstilfælde bestemme, hvad der skal anses for en kulbrinteforekomst.

Stk. 2. Energi-, forsynings- og klimaministeren kan bemyndige andre statslige myndigheder til at udøve beføjelser, der i denne tilladelse er tillagt Energistyrelsen.

§ 2 - Området for tilladelsen

Stk. 1. Tilladelsen omfatter det på vedhæftede kort anførte område med de i bilag 1 hertil angivne hjørnekoordinater og blokke.

Stk. 2. Hjørnekoordinaterne er opgivet i geografiske koordinater baseret på Europæisk Datum 1950. Blokinddelingen af det danske område er baseret på blokke med en størrelse på 7,5 breddeminutter og 15 længdeminutter.

Stk. 3. Såfremt det af tilladelsen omfattede område eller arealer inden for dette ikke omfattes af eller unddrages dansk højhedsret i medfør af folkeretlige regler, herunder ved mel­lemfolkelig overenskomst, skal rettighedshaveren respektere enhver heraf følgende indskrænkning af området, uden at der i den anledning kan rejses krav mod Energistyrelsen eller den danske stat i øvrigt.

§ 3 - Tilladelsens omfang

Stk. 1. Tilladelsen giver inden for det i § 2 anførte område rettighedshaveren eneret til at efterforske og indvinde kulbrinter som defineret i § 1. Undtaget er kulbrinter, der frem­kommer ved at underkaste kul, bituminøse skifre eller andre aflejringer i undergrunden nedbrydende destillationsprocesser eller anden lignende behandling, og metanforekomster i kvartære aflejringer, der er undergivet privat ejendomsret.

Stk. 2. Tilladelsen er ikke til hinder for, at det inden for det af tilladelsen omfattede område kan tillades andre end rettighedshaveren at foretage forundersøgelser af undergrunden med henblik på efterforskning af kulbrinter, at efterforske og indvinde andre råstoffer end de af denne tilladelse omfattede, at etablere og drive rørledningsanlæg til brug ved virksomhed omfattet af undergrundsloven, at anvende undergrunden til lagring eller andre formål end indvinding samt at foretage videnskabelige undersøgelser. Rettighedshaveren er pligtig at drage omsorg for, at der ikke lægges unødige hindringer i vejen for virksomhed som nævnt i 1. pkt., eller for virksomhed med efterforskning og indvinding af kulbrinter, der udøves i henhold til andre tilladelser.

Stk. 3. Såfremt der gøres fund af både kulbrinter og andre naturforekomster i et område, og indvindingen af disse forekomster ikke kan ske samtidig, bestemmer Energistyrelsen, hvilken virksomhed der skal have forrang.

Stk. 4. Hvis rettighedshaveren finder andre råstoffer end de af tilladelsen omfattede, er rettighedshaveren pligtig at give meddelelse herom til Energistyrelsen.

Stk. 5. Såfremt der som et nødvendigt led i kulbrinteindvindingen samtidig indvindes andre råstoffer, der er omfattet af undergrundsloven, tilkommer disse rettighedshaveren. Energistyrelsen forbeholder sig ret til at pålægge rettighedshaveren særlige vilkår herfor, herunder betaling af en særlig afgift, såfremt indvindingen får økonomisk betydning.

§ 4 - Arbejdsprogram og vurderingsprogram

Stk. 1. Rettighedshaveren skal udføre de efterforskningsarbejder, der fremgår af det som bilag 2 vedhæftede arbejdsprogram.

Stk. 2. Gør rettighedshaveren fund af kulbrinter, skal der omgående gives meddelelse herom til Energistyrelsen og senest 6 måneder efter afslutningen af den boring, hvorved fundet er gjort, fremlægges en rapport over fundet og et program for de yderligere arbejder, der i overensstemmelse med god praksis inden for olieindustrien i Nordsø‑landene er nødvendige til konstatering af, hvorvidt der er påvist en forekomst af kulbrinter under sådanne forhold, at indvinding er teknisk mulig og må anses for økonomisk lønnende (vurderingsprogram). Vurderingsprogrammet skal indeholde en tidsplan for udførelse af arbejderne. Såfremt fundet gøres i efterforskningsperioden, skal tidsplanen sigte mod, at der inden udløbet af den i § 5, stk. 1, 1. pkt., fastsatte efterforskningsperiode eller inden for en af Energistyrelsen i medfør af § 5, stk. 1, 2. pkt., eventuelt meddelt forlængelse af efterforskningsperioden tilvejebringes det fornødne grundlag for afgivelse af en erklæring, som omhandlet i § 5, stk. 3. Vurderingsprogrammet skal godkendes af Energistyrelsen.

§ 5 - Tilladelsens varighed og forlængelse med henblik på indvinding

Stk. 1. Denne tilladelse løber i 6 år regnet fra datoen for dens meddelelse. Energistyrelsen kan, såfremt særlige omstændigheder foreligger, forlænge tilladelsen med henblik på efterforskning med indtil 4 år ad gangen. Den samlede efterforskningsperiode kan dog kun undtagelsesvis overstige 10 år.

Stk. 2. Forlængelse af tilladelsen efter undergrundslovens § 13, stk. 2, med henblik på indvinding meddeles af Energistyrelsen for det i henhold til stk. 4 afgrænsede område for en periode på 30 år regnet fra meddelelsen af forlængelse, jf. dog tilladelsens § 35, stk. 4. Forlængelse kan ske separat for et eller flere områder.

Stk. 3. Ret til forlængelse som nævnt i stk. 2 er betinget af, at rettighedshaveren har opfyldt de ham påhvilende forpligtelser, herunder udført det i henhold til § 4, stk. 2, godkendte vurderingsprogram, og at der senest 4 måneder før udløbet af det i stk. 1 nævnte tidsrum indsendes en begæring om forlængelse af tilladelsen. Begæringen skal indeholde en erklæring om, at der er påvist en forekomst af kulbrinter under sådanne forhold, at indvinding er teknisk mulig og må anses for økonomisk lønnende, og at rettighedshaveren har til hensigt at iværksætte en sådan indvinding. Begæringen skal være bilagt en rapport om de vurderinger af forekomsten, hvorpå erklæringen støttes. Rapporten skal indeholde en be­skrivelse og en vurdering af forekomsten i geologisk og reservoirteknisk henseende samt en angivelse af de indvindingstekniske og økonomiske forudsætninger, som rettighedshaverens erklæring bygger på.

Stk. 4. Energistyrelsen foretager afgrænsningen af det eller de områder, hvortil tilladelsen forlænges med henblik på ind­vinding. Afgrænsningen angives ved geografiske koordinater og dybdeangivelser. Det afgrænsede område skal omfatte forekom­sten, således som dennes geografiske og dybdemæssige udstrækning efter Energistyrelsens skøn er dokumenteret af rettigheds­haveren i forbindelse med begæring om forlængelse af tilladelsen. Hvor forholdene nødvendiggør det, kan et afgrænset område omfatte mere end én fore­komst. Såfremt forekomstens udstrækning ikke kan fast­slås med betydelig sikkerhed, tager Energistyrelsen hensyn hertil ved fast­læg­gelsen af tillægsarealet og dybdeangivelserne.

§ 6 - Gennemførelse af indvinding

Stk. 1. Forlængelse af tilladelsen i medfør af § 5 med henblik på indvinding er betinget af, at rettighedshaveren inden en af Energistyrelsen ved forlængelsen fastsat frist indsender en plan for indvindingsvirksomheden, herunder produktionens tilrettelæggelse samt anlæggene hertil (indvindingsforanstaltninger m.m.), som Energistyrelsen kan godkende efter undergrundslovens § 10, og iværksætter indvinding på det ved godkendelsen fastsatte tidspunkt.

Stk. 2. Energistyrelsen kan fastsætte nærmere regler om indholdet og udformningen af en ansøgning i henhold til § 10 i undergrundsloven samt om de oplysninger, der skal indsendes i forbindelse med eller i tilslutning til denne.

§ 7 - Engangsvederlag

Rettighedshaveren skal for denne tilladelse betale et vederlag på 100.000 kr. Vederlaget skal indbetales til Energistyrelsen senest 30 dage efter, at tilladelsen er meddelt.

§§ 8-12 - (Ikke anvendt)

(Ikke anvendt)

§ 13 - Statsdeltagelse

Stk. 1. Nordsøfonden udøver for den danske stat rettighederne i henhold til denne tilladelse i forhold til sin andels størrelse. De nærmere regler om statsdeltagerens rettigheder og for­pligtelser som medindehaver af tilladelsen fremgår af undergrundslovens § 8 og fastsættes i øvrigt i den samarbejdsaftale, som efter tilladelsens § 18 skal godkendes af Energistyrelsen.

§§ 14-17 - (Ikke anvendt)

(Ikke anvendt)

§ 18 - Samarbejdsaftale

Stk. 1. Tilladelsen er betinget af, at der, senest 90 dage efter at tilladelsen er meddelt, indgås en samarbejdsaftale mellem indehaverne af tilladelsen om udøvelsen af den af tilladelsen omfattede virksomhed, der kan godkendes af Energistyrelsen.

Stk. 2. Ændring i, fravigelse fra eller tillæg til denne aftale, herunder udpegning af ny operatør, skal godkendes af Energistyrelsen.

§ 19 - Observatører

Stk. 1. Repræsentanter for Energistyrelsen har ret til at deltage som observatører ved møder i samarbejdsorganer, der oprettes i forbindelse med den af tilladelsen omfattede virksomhed.

Stk. 2. Energistyrelsen skal indkaldes med samme varsel og have samme materiale, herunder mødereferater, som rettighedshaveren.

§ 20 - Transport og ophold for tilsynet m.v.

Rettighedshaveren skal efter Energistyrelsens anmodning drage omsorg for transport af repræsentanter for det offentlige fra vedkommendes tjenestested til og fra steder, hvor virksomheden udøves, samt sørge for ophold. Udgifterne afholdes af rettighedshaveren.

§ 21 - Rapportering

Stk. 1. Med henblik på at sikre indsigt i og gennemførelse af tilsyn med rettighedshaverens virksomhed i henhold til denne tilladelse, skal rettighedshaveren:

a) Meddele alle fornødne økonomiske oplysninger om virksomheden, jf. undergrundslovens § 26. Rettighedshaveren skal herunder fremsende årsrapporter for rettighedshaveren, garantistiller og det øverste moderselskab, bestående af balance, resultatopgørelse og årsberetning samt give oplysning om aktionærer, der repræsenterer mindst en tiendedel af aktiekapitalen. Indehaves tilladelsen af flere, skal oplysningerne meddeles for hver deltager i tilladelsen, ligesom der i så fald skal udarbejdes regnskab, udvisende alle fælles udgifter og indtægter. Energistyrelsen skal som udgangspunkt altid modtage konsoliderede årsrapporter, som er revideret af et autoriseret revisionsselskab i overensstemmelse med Årsregnskabslovens bestemmelser, IFRS eller en anden international anerkendt regnskabspraksis, som kan godkendes af Energistyrelsen, men kan i særlige tilfælde og efter anmodning dispensere for disse krav Energistyrelsen kan også acceptere at modtage årsrapporter på andre sprog, såfremt der medfølger en tro og nøjagtig oversættelse til dansk eller engelsk. Endvidere skal rettighedshaveren straks give oplysning om væsentlige ændringer i selskabets kapitalforhold.

b) Meddele alle fornødne oplysninger om rettighedshaverens forundersøgelses‑, efterforsknings‑, indvindings- og afviklingsaktiviteter. Rettighedshaveren skal herunder under udførelsen af geofysiske, geologiske, geokemiske og andre undersøgelser samt boringer løbende eller periodisk indsende rapporter, prøver, rådata, bearbejdningsresultater, fortolkninger og vurderinger samt sammenfattende rapporter, indeholdende tolkning og vurdering af de opnåede resultater. Vedrørende etablering, drift og afvikling af indvindingsanlæg skal rettighedshaveren endvidere løbende eller periodisk indsende oplysninger og rapporter om igangværende og forestående aktiviteter.

c) Hvert år indsende en oversigt over rettighedshaverens forventede aktiviteter og budgetterede udgifter for de kommende 4 kalenderår. Oversigten skal specificere de enkelte aktiviteter og angive forventede udgifter til forundersøgelse, efterforskning samt etablering, drift og afvikling af indvindingsvirksomhed samt forventede indtægter og skattebetalinger i hvert af årene i perioden.

Stk. 2. Energistyrelsen fastsætter nærmere regler, udarbejder vejledninger eller instrukser om tidspunkterne for indsendelse af de i stk. 1 omhandlede oplysninger, om oplysningernes form og specifikationsgrad samt om rettighedshaverens bogføring. Energistyrelsen kan endvidere fastsætte regler eller udarbejde vejledninger om, hvilke oplysninger rettighedshaveren skal indsende udover, hvad der følger af stk. 1, og af de i medfør af undergrundslovens § 34, stk. 1, fastsatte bestemmelser, samt kræve yderligere oplysninger meddelt i det enkelte tilfælde, såfremt dette findes fornødent.

Stk. 3. Energistyrelsen kan fastsætte regler om rettighedshaverens opbevaring og benyttelse af prøver, data m.v.

§ 22 – Tavshedspligt og videregivelse af oplysninger

Stk. 1. Myndigheder og personer, der udøver opgaver efter undergrundsloven, samt enhver, der i øvrigt yder bistand hertil, er underlagt tavshedspligt efter bestemmelserne i §§ 152 - 152 f i straffeloven med hensyn til oplysninger og prøver m.v., som myndighederne modtager fra rettighedshaveren i henhold til denne tilladelse samt undergrundslovens §§ 26 og 34.

Stk. 2. De i medfør af tilladelsen afgivne oplysninger er offentligt tilgængelige efter reglerne i offentlighedsloven, forvaltningsloven og miljøoplysningsloven, medmindre der foreligger en af de af lovene omfattede undtagelser.

Stk. 3. Uanset bestemmelserne i stk. 2 kan alle oplysninger og prøver m.v., der er omfattet af undergrundslovens § 34, stk. 1, videregives også til andre end offentlige myndigheder efter 5 år regnet fra det tidspunkt, hvor oplysningerne m.v. er tilvejebragt og tilgængelige for rettighedshaveren. Udløber, opgives, bortfalder eller tilbagekaldes tilladelsen helt eller delvis begrænses denne periode, uanset bestemmelsen i stk. 2, til 2 år, for så vidt angår oplysninger vedrørende det område, hvortil tilladelsen er ophørt.

Stk. 4. Bestemmelserne i stk. 1-3 er ikke til hinder for, at oplysningerne m.v. videregives, når:

a) ingen berettiget interesse hos rettighedshaveren tilsiger, at de hemmeligholdes,

b) rettighedshaverens interesse i tavshedspligtens opretholdelse findes at burde vige for hensynet til væsentlige offentlige interesser,

c) der meddeles oplysninger af generel karakter i forbindelse med afgivelse af offentlige udtalelser, årsberetninger eller lignende om efterforsknings‑ og indvindingsforhold eller

d) det sker som led i et samarbejde med andre landes myndigheder og under forudsætning af, at oplysningerne er undergivet tilsvarende tavshedspligt i det på­gældende land. Oplysninger, som modtages fra andres landes myndigheder med angivelse af, at oplysningerne er hemmelige eller fortrolige, eller hvor dette følger af oplysningernes karakter, skal være undergivet bestemmelsen i stk. 1.

§ 23 - (Ikke anvendt)

(Ikke anvendt)

§ 24 - Måling

Stk. 1. Udstyr, fremgangsmåde og måleenheder til den kvalitative og kvantitative måling af de indvundne kulbrinter skal godkendes af Energistyrelsen. Målingerne skal foretages efter anerkendt og sædvanlig fremgangsmåde og skal kunne kontrolleres af Energistyrelsen.

Stk. 2. Såfremt det konstateres, at de anvendte metoder eller udstyr har ført til, at måleresultatet ikke er korrekt fastsætter Energistyrelsen efter høring af rettighedshaveren procedurer for opgørelse af de måleresultater, som skal anses for korrekte. Energistyrelsen kan pålægge rettighedshaver at foretage nærmere undersøgelser for at tilvejebringe det fornødne grundlag.

§ 25 - Boreforskrifter

Rettighedshaveren er forpligtet til at følge de forskrifter om udførelse af boringer og andre arbejder, der til enhver tid måtte blive fastsat som vilkår for godkendelser efter undergrundslovens § 28.

§§ 26 – 29 (Ikke anvendt)

(Ikke anvendt)

§ 30 - Forsikring

Stk. 1. Rettighedshaverens erstatningsansvar i henhold til undergrundsloven skal være dækket af forsikring efter reglerne i stk. 2‑4, jf. også undergrundslovens § 24 e.

Stk. 2. Forsikringen skal give en rimelig dækning ud fra hensynet til risikoen ved virksom­hedens udøvelse og præmieomkostningerne.

Stk. 3. Ved udgangen af hvert kalenderår skal Energistyrelsen underrettes om gældende forsikringer med angivelse af hovedvilkårene. Energistyrelsen kan kræve, at yderligere forsikringer tegnes.

Stk. 4. Rettighedshaveren er i øvrigt pligtig at følge de bestemmelser om forsikring, der måtte blive fastsat af Energistyrelsen.

§ 31 - Hæftelsesform

Er tilladelsen meddelt flere i forening, hæfter de solidarisk for erstatningskrav i medfør af undergrundslovens § 35 og for opfyldelsen af forpligtelser overfor staten i henhold til denne tilladelse.

§ 32 - Sikkerhedsstillelse

Rettighedshaveren skal stille sikkerhed for opfyldelse af samtlige forpligtelser i henhold til tilladelsen, jf. undergrundslovens § 24 f. Sikkerheden skal stilles senest 30 dage efter meddelelse af tilladelsen og skal godkendes af Energistyrelsen. Sikkerheden kan være i form af en moderselskabsgaranti og kan kræves ændret eller suppleret af Energistyrelsen med et varsel på 30 dage

§ 33 - Overdragelse

Tilladelsen eller andele deri kan hverken direkte eller indirekte eller helt eller delvis overdrages eller på anden måde overføres til tredjemand eller indbyrdes mellem flere medindehavere, medmindre Energistyrelsen giver tilladelse hertil, jf. § 29 i undergrundsloven. Tilsvarende gælder overførelse af aktieposter og selskabsandele af en størrelse, som kan give bestemmende indflydelse over et selskab, der er medindehaver, eller indgåelse af aftaler, der har samme virkning.

§ 34 - Opgivelse

Stk. 1. (udeladt)

Stk. 2. Såfremt tilladelsen er blevet forlænget for et eller flere områder med henblik på indvinding, kan rettighedshaveren opgive retten til et sådant område med et års varsel.

Stk. 3. Ved opgivelse gælder bestemmelserne i §§ 36 og 37.

§ 35 - Tilbagekaldelse og bortfald

Stk. 1. Energistyrelsen kan tilbagekalde denne tilladelse, jf. § 30 i undergrundsloven,

1) såfremt de i undergrundsloven og i denne tilladelse eller de i medfør af disse fastsatte bestemmelser, vilkår eller påbud ikke overholdes,

2) såfremt der i en ansøgning om tilladelse er givet urigtige eller vildledende oplysninger,

3) såfremt én eller flere af tilladelsens indehavere tages under rekonstruktionsbehandling eller erklæres konkurs.

Stk. 2. Kan forholdet afhjælpes af rettighedshaveren, kan tilbagekaldelse i henhold til stk. 1, nr. 1, først ske efter, at Energistyrelsen har givet påbud om inden en nærmere fastsat frist at afhjælpe forholdet, og påbuddet ikke er efterkommet.

Stk. 3. Ved tilbagekaldelse i henhold til stk. 1 og bortfald i henhold til stk. 4 gælder bestemmelserne i §§ 36 og 37.

Stk. 4. Såfremt en igangsat indvinding indstilles for en periode på mere end 2 på hinanden følgende år, og dette ikke er en del af en godkendt plan, bortfalder tilladelsen for det pågældende område, medmindre rettighedshaveren kan godtgøre, at det midlertidigt må anses for økonomisk uforsvarligt at foretage indvinding. I sidstnævnte tilfælde kan rettighedshaveren beholde tilladelsen i et af Energistyrelsen fastsat tidsrum af indtil 5 på hinanden følgende år, selv om indvindingen er indstillet i dette tidsrum.

§ 36 - Følgerne af tilladelsens ophør

Stk. 1. Udløb, opgivelse, bortfald eller tilbagekaldelse af tilladelsen fritager ikke rettighedshaveren for opfyldelsen af de forpligtelser, der påhviler ham i medfør af lovgivningen, denne tilladelse eller andre fastsatte bestemmelser, vilkår eller påbud.

Stk. 2. Er nogen del af det i bilag 2 hertil fastsatte arbejdsprogram eller i arbejdsprogrammer til forlængelser af tilladelsen ikke udført, skal rettighedshaveren, medmindre Energistyrelsen meddeler dispensation herfra, til statskassen betale et beløb svarende til, hvad opfyldelsen af forpligtelserne ville have kostet. Ved beløbets fastsættelse henses til de udgifter, som det ville medføre at lade andre udføre arbejderne for staten på tidspunktet for tilladelsens ophør.

Stk. 3. Betaling af det i stk. 2 nævnte beløb forudsætter ikke, at Energistyrelsen lader de resterende arbejder udføre.

Stk. 4. Betaling skal finde sted senest 30 dage efter, at Energistyrelsen har fremsendt påkrav herom.

Stk. 5. Ved for sen betaling skal rettighedshaveren betale en årlig rente, der svarer til den, der fremgår af § 5, stk. 1, i lov om renter og andre forhold ved forsinket betaling (renteloven).

§ 37 - Overtagelse og fjernelse af anlæg m.v.

Stk. 1. Når tilladelsen ophører ved udløb, opgivelse, bortfald eller tilbagekaldelse enten for hele området eller for en del af dette, er staten berettiget til vederlagsfrit, helt eller delvis, at overtage alle anlæg, indretninger og installationer, som er bestemt til mere varig anvendelse inden for det pågældende område, samt fornødent tilbehør og materiale, herunder journaler og manualer m.v.

Stk. 2. Såfremt tilladelsen ophører, jf. stk. 1, er rettighedshaveren forpligtet til at drage omsorg for, at de i stk. 1 nævnte anlæg m.v. er til stede på området, og vederlagsfrit kan overdrages til staten i en sådan stand, som forsvarlig vedligeholdelse tilsiger. Tilsvarende gælder også med hensyn til de i stk. 1 nævnte anlæg m.v., der er under etablering med henblik på indvindingsvirksomhed, dog at rettighedshaveren ikke er forpligtet til at iværksætte yderligere foranstaltninger til færdiggørelse.

Stk. 3. På tidspunktet for tilladelsens ophør, jf. stk. 1, er rettighedshaveren forpligtet til at drage omsorg for, at anlæg m.v. som nævnt i stk. 1 og 2, der ikke tilhører rettighedshaveren, eller som er behæftet med andre rettigheder for tredjemand, frigøres for tredje­mands rettigheder af enhver art, således at vederlagsfri overdragelse til staten kan ske i ubehæftet stand.

Stk. 4. Rettighedshaveren er i tilfælde af manglende opfyldelse af sine forpligtelser efter stk. 1, 2 og 3, hvad enten der er udvist forsømmelighed eller ej, forpligtet til at erstatte ethvert tab derved, herunder driftstab, samt alle udgifter, som staten må afholde for at blive stillet, som om forpligtelserne var blevet opfyldt efter deres indhold.

Stk. 5. For anlæg m.v., som inden tilladelsens ophør har udtjent deres formål, finder bestemmelserne i stk. 1 - 4 tilsvarende anvendelse, efterhånden som disse tages ud af brug.

Stk. 6. Rettighedshaveren skal senest samtidig med indsendelse af ansøgning om tilladelse eller godkendelse efter §§ 10, 17, 23 eller 28 i undergrundsloven indsende en plan for afviklingen af samtlige anlæg og installationer m.v. i forbindelse med tilladelsen (afviklingsplan) til Energistyrelsens godkendelse jf. undergrundslovens § 32 a. I afviklingsplanen skal indgå en opgørelse af de forventede udgifter til gennemførelse af afviklingsplanen og en beskrivelse af, hvorledes der etableres sikkerhed for, at midlerne til gennemførelse af afviklingsplanen er til rådighed.

Afviklingsplanen skal indeholde en redegørelse for fjernelsen af anlæg m.v. Afviklingsplanen skal endvidere indeholde en redegørelse for og vurdering af planens miljø- og sikkerhedsmæssige konsekvenser samt en tidsplan for gennemførelsen. Energistyrelsen kan fastsætte nærmere retningslinjer for planens indhold.

Energistyrelsen kan pålægge rettighedshaveren i henhold til en tidsplan fastsat af Energistyrelsen helt eller delvist at fjerne alle anlæg m.v., hvad enten de tilhører rettighedshaveren eller andre, og som staten ikke ønsker at overtage efter stk. 1-5.

Stk. 7. Energistyrelsen kan til enhver tid pålægge rettighedshaveren at træffe andre fornødne foranstaltninger, som tilsigter at hindre, at anlæg m.v. frembyder risiko eller ulempe. Efterkommer rettighedshaveren ikke et pålæg efter 1. pkt., er Energistyrelsen berettiget til uden yder­ligere varsel at lade det fornødne foretage for rettigheds­haverens regning og risiko i enhver henseende. Medfører fjernelsen eller foretagelsen af afværgeforanstaltninger et erstatningskrav fra tredjemand mod staten, er rettighedshaveren pligtig at skadesløsholde staten herfor.

§ 38 - Ansvarsfriholdelse

Rettighedshaveren skal friholde staten for ethvert krav, der af tredjemand måtte blive rettet mod staten som følge af rettighedshaverens virksomhed.

§ 39 - Forholdet til lovgivningen

Stk. 1. Tilladelsen er undergivet de til enhver tid i Danmark gældende retsregler, herunder eventuelle fremtidige ændringer i lov om anvendelse af Danmarks undergrund, bekendt­gørelser, anordninger og de til enhver tid gældende forpligtelser som følge af Danmarks medlemskab af Den Europæiske Union. Tilladelsen medfører således ingen begrænsninger i statens almindelige beskatningsret eller i adgangen til at fastsætte generelle bestemmelser om den nærmere udførelse af efterforsknings‑ og indvindingsvirksomheden.

Stk. 2. Tilladelsen fritager ikke rettighedshaveren for at indhente de i medfør af lov om anvendelse af Danmarks undergrund og lovgivningen i øvrigt nødvendige tilladelser og godk­endelser.

§ 40 - Lovvalg og værneting

Stk. 1. Alle tvister, der opstår i forbindelse med denne tilladelse eller med rettigheds­haverens udøvelse af virksomhed i henhold til tilladelsen, skal afgøres efter de i Danmark gæl­dende retsregler.

Stk. 2. Værneting er København.

Stk. 3. Stk. 1 og 2 er ikke til hinder for, at Energistyrelsen og rettighedshaveren i det enkelte tilfælde kan vedtage, at en tvist af den i stk. 1 nævnte art afgøres ved voldgift.

 København, den

Lars Chr. Lilleholt

 /

 Janni Torp Kjærgaard

**Bilag 1**

til tilladelse nr. X/XX

til efterforskning og indvinding af kulbrinter

**Området for tilladelsen, jf. § 2, stk. 1.**

Tilladelsen omfatter det på vedhæftede kortbilag anførte område i blokkene ............. med hjørnekoordinaterne:

(Geografisk koordinatsystem European Datum 1950)

 **Bredde Længde**

Punkt Grader Minutter Sekunder Grader Minutter Sekunder

 1 X X X X X X

 2 X X X X X X

 X X X X X X X

 X X X X X X X

 1 X X X X X X

Tilladelsens område afgrænses, hvor det er muligt, ved at forbinde hjørnekoordinaterne i den oven for nævnte rækkefølge med bredde- eller længdegrader. Ellers anvendes geodætiske linjer.

Kortbilag

Kort

**Tilladelse nr. X/XX**

Projektion UTM 31, ED 50

**Bilag 2**

til tilladelse nr. X/XX

til efterforskning og indvinding af kulbrinter

**Arbejdsprogram for tilladelsen, jf. § 4, stk. 1.**

Nedenstående arbejdsprogram omfatter de efterforskningsaktiviteter, som rettighedshaveren som minimum skal udføre i henhold til § 4, stk. 1, i tilladelse nr. X/XX til efterforskning og indvinding af kulbrinter vedrørende det af tilladelsen omfattede område, jf. bilag 1:

1. Rettighedshaveren skal, senest xx måneder efter at tilladelsen er udstedt, have tilvejebragt xx km/km² ny 2D/3D seismik.
2. Rettighedshaveren skal udføre én (1) efterforskningsboring. Boringen skal påbegyndes senest xx måneder efter at tilladelsen er udstedt. Boringen skal føres til en dybde, som muliggør, at der kan foretages logging af hele XX Formationen.
3. ....
4. ....

Når tilladelsen til et område ophører, skal rettighedshaveren fremsende en afsluttende rapportering vedrørende kulbrintepotentialet i det pågældende område til Energistyrelsen.

Boringer skal gennemføres på en efterforskningsmæssig forsvarlig måde, herunder ved udførelse af kernetagning, prøvetagning og prøveproduktion og i øvrigt i overensstemmelse med de retnings­linjer, som Energistyrelsen fastlægger ved godkendelse af hvert enkelt boreprogram.

Der skal udføres fyldestgørende analyser og tolkninger af indsamlede data. Rettighedshaveren skal følge Energistyrelsens eventuelle anvisninger herom.

Inden arbejder påbegyndes, kan rettighedshaveren indhente Energistyrelsens stillingtagen til, om planlagte arbejder kan indgå som opfyldelse af arbejdsprogrammet.